Temeljem članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“ Narodne novine ˮ, broj 26/15 i 37/21), članka 6. Pravilnika o financiranju programa i projekata od interesa za opće dobro koje provode udruge na području Općine Tučepi („Glasnik Općine Tučepi“ br. 7/2020 ) Jedinstveni upravni odjel Općine Tučepi , dana 17. siječnja 2022. godine objavljuje

**JAVNI NATJEČAJ**

**za financiranje projekata i programa udruga na području Općine Tučepi**

**u 2022. godini**

I.

U Proračunu Općine Tučepi za 2022. godinu osigurana su financijska sredstva za financijsku potporu programa/ projekata udruga namijenjenih javnim potrebama u sportu, javnim potrebama u kulturi i socijalnog karaktera.

 Predviđeni iznos ukupnih sredstava koji će biti na raspolaganju u Proračunu Općine za 2022. godinu za financiranje programa i projekata je sljedeći:

|  |  |  |  |  |
| --- | --- | --- | --- | --- |
| **R.br.** | **Područje natječaja** | **Ukupna****Vrijednost****natječaja (kn)** | **Okvirni****Broj****Planiranih****ugovora** | **Raspon sredstava****namijenjenih****financiranju****pojedinog programa/projekta ( kn)** |
| 1. | programi/projekti javnih potreba u sportu na području Općine  | 608.000,00 |  2-5 | 2.000,00 – 450.000,00  |
| 2. | programi/projekti javnih potreba u kulturi na području Općine |  71.000,00  |  2-4 | 8.000,00 – 30.000,00  |
| 3. | programi/projekti udruga socijalnog karaktera na području Općine |  48.000,00 |  2-3 | 1.000,00 - 30.000,00  |

II.

Na ovaj se Javni natječaj mogu javiti sve udruge koje imaju sjedište na području Općine Tučepi, obavljaju djelatnosti u područjima: sporta, kulture ili socijalne skrbi, kojima temeljna svrha nije stjecanje dobiti i čije aktivnosti nisu ocijenjene kao gospodarska djelatnost, što je detaljnije definirano Uputama za prijavitelje.

Općina će dodjeljivati sredstva za financiranje programa i projekata udrugama, potencijalnim korisnicima uz uvjet da:

- su upisane u Registar udruga, odnosno drugi odgovarajući registar,

- su upisane u Registar neprofitnih organizacija,

- su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,

- su uredno ispunili obveze iz svih prethodno sklopljenih ugovora o financiranju iz proračuna Općine i drugih javnih izvora,

- uredno ispunjavaju obveze plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Općine,

- se protiv korisnika, odnosno osobe ovlaštene za zastupanje i voditelja programa ili projekta ne vodi kazneni postupak,

- imaju odgovarajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga.

III.

Najmanji iznos financijskih sredstava koji se može prijaviti i ugovoriti po pojedinom programu ili projektu u sportu je 2.000,00 kuna, a najveći iznos po programu ili projektu je 450.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu ili projektu u kulturi je 8.000,00 kuna, a najveći iznos po programu ili projektu je 30.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu ili projektu u socijalnoj skrbi je 1.000,00 kuna, a najveći iznos po programu ili projektu je 30.000,00 kuna.

IV.

Svaka udruga može prijaviti i ugovoriti jedan ili više projekata ili programa u okviru ovog Javnog natječaja, na razdoblje provedbe do 31. prosinca 2022. godine.

Dokumentacija za provedbu javnog natječaja obuhvaća:

1. tekst natječaja,
2. upute za prijavitelje,
3. obrasce za prijavu programa ili projekta:
	1. obrazac opisa programa ili projekta,
	2. obrazac proračuna programa ili projekta,
4. popis priloga koji se prilažu prijavi,
5. obrazac za ocjenu kvalitete/vrijednosti programa ili projekta,
6. obrazac izjave o nepostojanju dvostrukog financiranja,
7. nacrt ugovora o financiranju programa ili projekta,
8. obrazac za izvještavanje:
* obrazac opisanog izvještaja provedbe programa ili projekta
* obrazac financijskog izvještaja provedbe programa ili projekta

Prijave se podnose na posebnim obrascima koji se mogu preuzeti na mrežnim stranicama Općine Tučepi ([www.tucepi.hr](http://www.tucepi.hr)) kao i ostali obrasci potrebni za prijavu na ovaj javni natječaj. Uz navedene obrasce potrebno je priložiti i ostalu obaveznu dokumentaciju navedenu u Uputama za prijavitelje koje čine sastavni dio ovog Javnog natječaja.

V.

S korisnicima kojima će biti odobrena financijska sredstva za projekte i programe Općine Tučepi će sklopiti Ugovor o financijskoj potpori projektu/programu.

VI.

Administrativnu provjeru pristiglih prijava, ocjenu i procjenu prijave provest će Povjerenstvo koje imenuje općinski načelnik.

VII.

 Prijave se, na propisanim obrascima koji su zajedno s Uputama za prijavitelje dostupni na web stranicama Općine Tučepi (www.tucepi.hr), neposredno predaju u pisarnicu Općine Tučepi ili šalju poštom na adresu:

Općina Tučepi

Kraj 39a

21 325 Tučepi

Na vanjskom dijelu omotnice potrebno je istaknuti puni naziv i adresu prijavitelja s napomenom:

„Javni natječaj za financiranje programa/ projekata udruga na području Općine Tučepi u 2022. godini – ne otvaraj“ .

Natječajna dokumentacija može se, umjesto preporučeno ili osobnom dostavom, dostaviti u pdf digitalnom formatu na e-mail adresu: frane.simic@tucepi.hr

Prijave se dostavljaju, bez obzira na način dostave, **do 16. veljače 2022. godine.**

VIII.

Sva pitanja vezana uz ovaj javni natječaj mogu se postaviti elektroničkim putem, slanjem upita na adresu elektronske pošte frane.simic@tucepi.hr.

KLASA: 402-05-22-01/02

URBROJ: 2181-52-03/1-22-01

Tučepi, 17. siječnja 2022.god.

PROČELNIK

 Marijan Mravičić dipl.iur.